Kamini na drva s kaminskim vložkom so naprave, ki imajo realne toplotne moči od 5 do 15 kW (razen izjem). Sposobnost ogrevanja pa ni odvisna zgolj od moči, temveč tudi od lokacije kamina in predvsem od tipa objekta. Novodobna gradnja objektov omogoča minimalne toplotne izgube in zato lahko tudi kamini z manjšimi močmi zadostujejo za ogrevanje večjih prostorov. Povsem drugače je v starejšem objektu s slabo izolacijo in stavbnim pohištvom. V kvalitetno izolirani novogradnji se običajno za bivalne prostore (povezan prostor dnevna soba, jedilnica in kuhinja) v izmeri do 30-40 m2 izbira kamine manjše moči 5-7 kW, za večje bivalne prostore nad 50 m2 pa so primerni tudi večji in močnejši kamini. Je pa pomembno tudi, ali je kamin na sredini prostora ali v kotu.